b"\n_START_ARTICLE_\nDu'aine Ladejo\n_START_SECTION_\nAtletska kariera\n_START_PARAGRAPH_\nNa Svetovnem mladinskem prvenstvu 1990 je v teku na 400 m zasedel sedmo mesto. Dve leti zatem je \xc5\xbee sodeloval na svojih prvih Poletnih olimpijskih igrah. Sredi Barcelone se je s \xc5\xa1tafeto 4x400 m po dramati\xc4\x8dnem zaklju\xc4\x8dku kvalifikacij vendarle uvrstil v finale, potem ko je britanska \xc5\xa1tafeta s \xc4\x8dasom 3:01.20 kon\xc4\x8dala kot druga. Prvo mesto je z dr\xc5\xbeavnim rekordom osvojila \xc5\xa1tafeta Trinidada in Tobaga (3:01.05), medtem ko je tretje mesto zasedla \xc4\x8detverica z Japonske s \xc4\x8dasom 3:01.35, torej le 15 stotink za britansko \xc5\xa1tafeto. V finalu sta Ladeja in Marka Richardsona zamenjala David Grindley ind John Regis, tako da je potem \xc4\x8detverica Roger Black-Grindley-Kriss Akabusi-Regis s \xc4\x8dasom 2:59.73 kon\xc4\x8dala kot tretja in domov prinesla olimpijski bron. Medaljo sta po veljavnih pravilih osvojila tudi Ladejo in Richardson, \xc4\x8deravno v finalu nato nista nastopila._NEWLINE_Ladejo je leta 1993 osvojil svoj prvi naslov dr\xc5\xbeavnega prvaka. Na Svetovnem prvenstvu 1993 te dobre forme ni uspel nadgraditi, saj je v nem\xc5\xa1kem Stuttgartu izpadel v polfinalu. V finale se ni uvrstil niti s \xc5\xa1tafeto, ki je v kvalifikacijah za Nem\xc4\x8dijo, Bolgarijo in Jamajko zasedla \xc4\x8detrto mesto._NEWLINE_Leta 1994 je Ladeju uspel preboj v svetovni vrh. Ta preboj je nakazal \xc5\xbee na Evropskem dvoranskem prvenstvu, na katerem je s \xc4\x8dasom 46.53 s tremi stotinkami prednosti slavil pred Rusom Mihailom Vdovinom. Sredi avgusta tistega leta je sledilo \xc5\xa1e Evropsko prvenstvo v Helsinkih. V finski prestolnici je Ladejo pritekel do zlata v teku na 400 m, potem ko je bil hitrej\xc5\xa1i od drugouvr\xc5\xa1\xc4\x8denega, rojaka in branilca naslova Rogerja Blacka, in tretjeuvr\xc5\xa1\xc4\x8denega, \xc5\xa0vicarja Matthiasa Rusterholza. Na vrh odra za zmagovalce se je prebil \xc5\xa1e v \xc5\xa1tafeti, s katero je v postavi David McKenzie-Black-Brian Whittle-Ladejo postavil \xc4\x8das 2:59.13 in prepri\xc4\x8dljivo zmagal, pred francosko in rusko \xc5\xa1tafeto. Teden kasneje se je Ladejo udele\xc5\xbeil \xc5\xa1e Iger Commonwealtha v kanadski Victorii. Tam je, tokrat v dresu angle\xc5\xa1ke reprezentance, osvojil srebro na 400 m, s \xc4\x8dasom 45.11 je zaostal le za Kenijcem Charlesom Gitongo (45.00). Na igrah je sodeloval tudi kot \xc4\x8dlan angle\xc5\xa1ke \xc5\xa1tafete, ki je v postavi McKenzie-Peter Crampton-Adrian Patrick-Ladejo pritekla do prvega mesta, pred jamaj\xc5\xa1ko in trinidadsko \xc5\xa1tafeto._NEWLINE_Po povpre\xc4\x8dnej\xc5\xa1i sezoni 1995 je Ladejo svoj povratek napravil na Evropskem dvoranskem prvenstvu 1996 v Stockholmu in s \xc4\x8dasom 46.12 prepri\xc4\x8dljivo premagal vso konkurenco. Na britanskem dr\xc5\xbeavnem prvenstvu je tekel svoj osebni rekord 44.66, a \xc5\xa1e vseeno zaostal za Rogerjem Blackom in zasedel drugo mesto. Drugo mesto je bilo vseeno dovolj za zagotovitev mesta na Poletnih olimpijskih igrah 1996 v Atlanti. Na svojih drugih olimpijskih igrah je Ladejo na 400 m izpadel \xc5\xbee v \xc4\x8detrtfinalu. Vtis je nato popravil v \xc5\xa1tafetni preizku\xc5\xa1nji, v kateri je skupaj z Jamiejem Baulchem, Markom Hyltonom in Markom Richardsonom zmagal v svoji kvalifikacijski skupini. V polfinalu je britanska \xc5\xa1tafeta postavo malce spremenila, v Iwan Thomas-Baulch-Ladejo-Richardson, a \xc5\xa1e vseeno zasedla prvo mesto in se uvrstila v finale. Tam so Thomas, Baulch, Richardson in Black postavili \xc4\x8das 2:56.60 in zaostali zgolj za ameri\xc5\xa1ko \xc5\xa1tafeto (2:55.99). Olimpijsko srebro je, tako kot \xc5\xa1tiri leta poprej v Barceloni, pripadlo tudi Hyltonu in Ladeju, \xc4\x8deprav v finalu nista tekla._NEWLINE_Po igrah v Atlanti je Ladejova kariera pri\xc4\x8dela upadati. Ta upad gre delno pripisati tudi dejstvu, da se je pri\xc4\x8del ukvarjati \xc5\xa1e z ostalimi atletskimi disciplinami, v katerih ni po\xc5\xbeel toliko uspeha kot v teku na 400 m. Na Igrah Commonwealtha 1998 je tako tekmoval v deseteroboju in zasedel kon\xc4\x8dno sedmo mesto. Preizkusil se je tudi v teku na 400 m z ovirami. Zadnji vrhunec svoje atletske kariere je Ladejo do\xc5\xbeivel na Svetovnem dvoranskem prvenstvu 2001 v portugalski Lizboni. Sredi portugalske prestolnice se je namre\xc4\x8d z britansko \xc5\xa1tafeto kvalificiral za finale in tam zasedel peto mesto. Po dopin\xc5\xa1ki kontroli in diskvalifikaciji teka\xc4\x8da ameri\xc5\xa1ke \xc5\xa1tafete, Jeroma Younga, je britanska \xc5\xa1tafeta pridobila eno mesto in s tem prvenstvo kon\xc4\x8dala kot \xc4\x8detrta._NEWLINE_Ladejo je svojo kariero pri\xc4\x8del v slovitem angle\xc5\xa1kem atletskem klubu Birchfield Harriers.\n_START_SECTION_\nMedijska kariera\n_START_PARAGRAPH_\nLadejo je bil pred Poletnimi olimpijskimi igrami 1996 dele\xc5\xbeen velike pozornosti britanskih medijev, potem ko se je ve\xc4\x8dkrat javno zapletel v besedne dvoboje z ve\xc4\x8dkratnim ekipnim kolegom iz \xc5\xa1tafete, Rogerjem Blackom. Pred britanskimi olimpijskimi kvalifikacijami je tako Ladejo na tiskovni konferenci dejal, da bo podrl Blackov dr\xc5\xbeavni rekord na 400 m. Black je tedaj odgovoril, da stavi 1000 funtov, da mu to ne bo uspelo. (Stavo je dobil Black, saj Ladeju zares ni uspelo podreti rekorda.)  Ladejo je medijem med ocenami prihajajo\xc4\x8dih olimpijskih iger navrgel \xc5\xa1e eno zanimivo izjavo - dejal je, da cilja na zmago v teku na 400 m. Slednje bi pomenilo tudi, da bi moral prehiteti tedaj vodilnega v svetovnem teku na 400 m, Ameri\xc4\x8dana Michaela Johnsona. Po tej izjavi se je oglasil prav Black in zadevo ozna\xc4\x8dil za nerealisti\xc4\x8dno, saj je Johnson v tistem obdobju nizal bistveno hitrej\xc5\xa1e \xc4\x8dase kot vsi njegovi tekmeci. Na igrah v Atlanti je naposled Ladejo izpadel \xc5\xbee v \xc4\x8detrtfinalu, medtem ko se je Black prebil vse do finala in tam pritekel do srebra, za zlatim Johnsonom._NEWLINE_Ladejo je \xc5\xbee v \xc4\x8dasu svoje atletske kariere vodil televizijsko oddajo Du'aine's World (Du'ainov svet), ki so jo predvajali na televizijski postaji London Weekend Television._NEWLINE_Na pri\xc4\x8detku 2000. let je Ladejo tekmoval v BBC-jevi \xc5\xa1portni oddaji Superstars. V slednji je leta 2004 postal kon\xc4\x8dni zmagovalec, medtem ko je bil leta 2005 drugi za \xc5\xa1kotskim smu\xc4\x8darjem Alainom Baxterjem._NEWLINE_Ladejo je leta 2005 nastopil tudi v ITV-jevem resni\xc4\x8dnostnem \xc5\xa1ovu Celebrity Love Island. Leta 2008 je nastopil \xc5\xa1e v obuditvi priljubljene oddaje Gladiators na postaji Sky One. V oddaji je tekmoval pod gladiatorskim aliasom\xc2\xa0\xc2\xbbPredator.\xc2\xab\xc2\xa0_NEWLINE_Ladejo je ustanovitelj organizacije Du'aine's Fit4Schools, ki zbira sredstva za promocijo zdravega \xc5\xbeivljenja in \xc5\xa1portne vzgoje v \xc5\xa1olah.\n_START_SECTION_\nIzobrazba\n_START_PARAGRAPH_\nLadejo je s svojo izobrazbo pri\xc4\x8del v \xc5\xa0oli Forest Grange v Zahodnem Sussexu, preden je nato presedlal na \xc5\xa0olo kralja Edvarda v Witleyju, Surrey. Zatem je obiskoval srednjo \xc5\xa1olo Medina v Medini, Ohio, ZDA. Po kon\xc4\x8dani srednji \xc5\xa1oli leta 1988 se je odlo\xc4\x8dil za \xc5\xa1tudij radia, televizije in filma na Univerzi v Teksasu. Diplomiral je leta 1993."